## La Generalitat presenta els seus avanços en govern obert en la XIV Conferència Interautonòmica de Participació Ciutadana a Sevilla

*** El director general de Transparència i Participació intervé en el fòrum de debat autonòmic i aborda el funcionament del Registre de Grups d’Interés de la Generalitat**

El director general de Transparència i Participació, José Tárrega, ha intervingut en la XIV Conferència Interautonòmica de Participació Ciutadana que s’ha celebrat els dies 26 i 27 de novembre a Sevilla després del seu pas per la ciutat de València en 2023.

Durant la seua intervenció, Tárrega ha abordat el funcionament i els objectius del Registre de grups d’interés de la Generalitat (REGIA), i ha destacat la seua importància “com una valuosa ferramenta de transparència a la Comunitat Valenciana”.

En el seu discurs, Tárrega ha subratllat que REGIA és un instrument encaminat a garantir la transparència en la interacció entre els grups d’interés i les institucions públiques. En este sentit, ha afirmat que permet a la ciutadania “conéixer els qui influïxen en la presa de decisions i com ho fan, per a promoure així una administració més oberta i participativa”, ha afirmat.

Durant la sessió inaugural, el president de la Junta d’Andalusia, Juanma Moreno, ha dirigit unes paraules en memòria de les víctimes de la DANA del passat 29 d’octubre, mostrant solidaritat i respecte cap a les persones afectades per esta tragèdia.

**Xarxa de participació autonòmica**

Esta xarxa es configura com a fòrum de reflexió de les comunitats autònomes sobre estratègies per a promoure la participació de la ciutadania i la transparència en l’elaboració de les polítiques públiques, amb l’objectiu d’enfortir la democràcia i la transparència en la gestió.

La primera conferència de la xarxa es va celebrar a Saragossa en 2016, moment en el qual 14 comunitats autònomes van firmar la Carta per a la promoció de la participació ciutadana en l’àmbit autonòmic. Un document que es va rubricar amb la intenció de fomentar un nou model de governança, entenent la participació de la ciutadania i la transparència com un dels pilars per a aconseguir-lo.

Des de 2016, altres comunitats s’han anat incorporant a la Xarxa, la qual cosa, unida als avanços en l’àmbit de la participació ciutadana, ha fet necessària l’actualització de la Carta per a la promoció de la participació ciutadana en l’àmbit autonòmic, una revisió que està sent analitzada pel conjunt d’autonomies per a la seua aprovació.

Fecha: 28/11/2024